|
ⵉⵎⵎⴰ ⴷⴳ ⵓⵅⵅⴰⵎ. ⴰⵅⵅⴰⵎ ⵏ ⵉⵎⴰⵣⵡⵓⵔⴰ. ⴰⵔⴳⴰⵣ ⴷ ⵜⵎⵟⵟⵓⴹⵜ ⵏⵏⵙ, ⴽⴽⵉⵎⵏ ⵅⴼ ⵓⵊⴰⵔⵜⵉⵔ ⵜⴻⵜⵜⵏ. ⴰⵎⵟⵟⵓⴹⵜ: ⵉⵎⵎⴰⵛ ⵜⵓⵄⴰⵔ. ⵓⵔ ⴷⴰⵙ ⵣⵎⵎⴰⵔⵖ. ⴰⵔⴳⴰⵣ: ⵎⵉⵏ ⴷⴰⵎ ⵜⴳⴳⴰ ⵄⴰⵡⴷ? ⵜⴰⵎⵟⵟⵓⴹⵜ: ⴱⵔⴰ ⵎⴰ ⴷⴰⵢ ⵜⴳⴳ. ⴷⴰⵢⵙ ⴰⵟⵟⴰⵚ ⵏ ⵚⴷⴰⵄ ⴷ ⵜⴰⵎⴰⵔⴰ. ⴰⵔⴳⴰⵣ: ⵉⵡⴰ ⵇⴰ ⵜⵡⵙⴰⵔ, ⵓⵔ ⵖⴰⵔⵙ ⵃⴷ ⴱⵔⴰ ⵏⵛ. ⵜⴰⵎⵟⵟⵓⴹⵜ: ⵖⴰⵔⵙ ⵏⵉⵖ ⵓⵔ ⵖⴰⵔⵙ, ⵏⵛ ⵉⵢⵙⵉ ⵜⵜ ⵅⴰⴼⵉ. ⴰⵔⴳⴰⵣ: ⵎⴰⵏⵉ ⵉⴷ ⵖⴰⵔ ⵜⵜ ⴰⵡⵢⵖ? ⵜⴰⵎⵟⵟⵓⴹⵜ: ⵏⵛ ⵎⵉⵏ ⴷⴰⵢⵉ ⵔⵓⵃⵏ? ⵔⵓⵅ, ⵖⴰⵔ ⵙⵓⴼⵖⵉ ⵜⵜ ⵙⴳ ⵓⵅⵅⴰⵎ ⵉⵏⵓ. ⴰⵔⴳⴰⵣ: ⵎⴰⵛⴰ; ⴰⵅⵅⴰⵎ ⴰ ⵏⵏⵙ. ⵜⴰⵎⵟⵟⵓⴹⵜ: ( ⵙ ⵛⵡⴰⵢ ⵛⵡⴰⵢ ) ⵔⵓⵅⴰ ⵏⵜⵜⴰⵜ, ⵜⵡⵙⴰⵔ, ⵓⵔ ⴷⴰⵢⵉ ⵜⵄⵉⵡⵉⵏ ⴷⵉ ⵛⵖⵔ ⴰⵎ ⵓⵎⵣⵡⴰⵔⵓ ..... ⵔⵓⵅⴰ, " ⴰⵔⴰⴱⴱⵓⵄ ⴷ ⵢⴰⵅⵅⵓⵛ ". ⴰⵔⴳⴰⵣ: ⵉⵡⴰ ⵚⴱⴰⵔ ⴰⴽⵉⴷⵙ ⵛⵡⴰⵢ. ⵜⴰⵎⵟⵟⵓⴹⵜ: ( ⵙⵓ ⵓⵎⵉⵏⵖⵉ ) ⴰⵀ ....! ⵉⵡⴰ ⵚⴰⴼⵉ, ⵔⵓⵅⴰ ⵇⵇⵉⵎⴰⵏ ⵉⵡⵙⵙⵓⵔⴰ ⴰⴷ ⵜⵜ ⴰⵏⵢⵖ ⵅⴼ ⵡⵓⵔ ⵉⵏⵓ ... ..... ⵙⵔⴰ: " ⵢⴰ ⵏⴰⵜⵜⴰⵜ ⵢⴰ ⵏⵛ! " ⴰⵔⴳⴰⵣ: ⵉⵡⴰ ⵎⴰⵎⵛ ⴷⴰⵙ ⵖⴰ ⴳⴳⵖ? ⴰⴷ ⵜⴱⵉⴷ ⵜⴰⵎⵟⵟⵓⴹⵜ, ⴰⴷ ⵜⵔⴰⵃ ⴰⴷ ⵜⴰⵡⵉ ⵏⵛⵜ ⵏ ⵜⵣⵢⴰⵡⵜ. ⴰⴷ ⵜⵜ ⵙⵙⵔⵙ ⵣⵣⴰⵜⵙ. ⴰⵔⴳⴰⵣ: ⵎⴰⵢⴰⵎⵎⵉ ⵜⴰⵣⵢⴰⵡⵜ ⴰ? ⵜⴰⵎⵟⵟⵓⴹⵜ: ⴰ ⵜⵜⴰ ⵉⴷⵉ ⵖⴰⵔ ⵜⴼⴼⵖ. ⴷⴳ ⵜⴰⴳⴰⵏⵜ. ⴰⵔⴳⴰⵣ ⵉⵔⴱⵓ ⵉⵎⵎⴰⵙ ⴷⴳ ⵜⵣⵢⴰⵡⵜ. ⵜⵡⴰⵔⴰ ⵜⵡⴰⵔⴰ ⵜⵙⵊⵊⴰⴷ ⴰⵡⴰⵔⵏⵉ ⵓⵄⵔⴰⵔ ⵏ ⵎⴻⵎⵎⵉⵙ. ⵉⵎⵎⴰⵙ: ⵎⴰⵏⵉ ⴷⴰⵢⵉ ⵜⴰⵡⵢⵉⴷ ⴰ ⵎⴻⵎⵎⵉ? ⴰⵔⴳⴰⵣ: ⴰⵎⴰⵡⵢⴰⵖ ⵖⴰⵔ ⵉⵛⵜ ⵏ ⵜⴰⵍⴰ ⵜⴰⵛⵏⴰ. ⵉⵎⵎⴰⵙ: ⵎⵉⵏ ⵖⴰⵔ ⴳⴳⵖ ⴷⵉ ⵜⴰⵍⴰ? ⴰⵔⴳⴰⵣ: ⵇⵇⴰⵕⵏ ⴷⴰⵢⵙ ⴷⵡⴰ ⵉ ⵢⵉⵖⵙⴰⵏ. ⵉⵎⵎⴰⵙ: ⴰⵀ? ... ⵡⵉ ⵛⵉⵏⵏⴰⵏ ⵇⴰ ⵀⵔⵛⵖ ⵣⴳ ⵉⵖⵙⴰⵏ..? ⵎⴰ ⵜⴰⵎⵟⵟⵓⴹⵜ ⵏⵏⵛ? ⴰⵔⴳⴰⵣ: ... ⵍⴰ.. ⵍⴰ. ⵖⴰⵔ ⵜⵡⴰⵔⵉⵖ ⵛⵎ ⵓⵔ ⵜⵣⴰⵎⵎⴰⵔⴷ ⴰⴷ ⵜⵓⵢⵓⵔⴰⴷ. ⵉⵎⵎⴰⵙ: ⵓⵔ ⵣⴰⵎⵎⵔⵖ, ⵓⵛⴰ ⵜⵡⵢⵉⴷ ⴰⵢⵉ ⴷ ⵖⴰⵔ ⵡⴰⵙⵉⴼ ⵉⵖⵉⵍⴰⵙⵏ? ⴰⵔⴳⴰⵣ: ( ⴰⴷ ⵉⵙⵙⴰⵔⵙ ⵜⴰⵣⵢⵉⵡⵜ ⵖⵔ ⵜⵎⵓⵔⵜ, ⵉⴱⴰⴷ ) ⵅⵣⴰⵔ, ⴰⵎ ⵊⵊⴰⵖ ⴷⴰ ⵛⴰ ⵏ ⵓⵙⵙⴰⵏ ⴰⵔ ⵜⴳⴳⵏⴼⵉⴷ ⵓⵛⴰ, ⴰⴷ ⴰⵙⴰⵖ ⴰⵎ ⴰⵔⵔⵖ. ⵉⵎⵎⴰⵙ: ( ⵣⵉ ⵜⵣⵢⴰⵡⵜ ) ⵎⴰ ⴰⴷ ⴳⴳⴰⵏⴼⵉⵖ, ⵎⴰ ⴰⴷ ⴰⵢⵉ ⵉⵛⵛⵏ ⵉⵖⵉⵍⴰⵙⵏ? ⴰⵔⴳⴰⵣ: ⵓⵔ ⵜⴳⴳⵯⴷ ⴰ ⵉⵎⵎⴰ. ( ⴰⴷ ⵉⴽⴽⵉⵙ ⵛⴰ ⵏ ⵜⵛⵎⵙⵉⵏ ) ⵀⴰ ⵎⴰⵛⵛⴰ, ⵀⴰ ⴰⵎⴰⵏ. ⵉⵎⵎⴰⵙ: ⵉⵡⴰ ⵔⵓⵃ ⴰ ⵎⴻⵎⵎⵉ ⵖⵔ ⵜⵎⵜⵜⵓⴹⵜ ⵏⵏⵛ. ⵎⴰⵛⴰ, ⵖⴰⵔⴽ ⴷⴳ ⵓⴱⵔⵉⴷ. ⴰⵔⴳⴰⵣ: ⵓⵔ ⵜⴳⴳⵯⴷ, ⵎⴻⵎⵎⵉⵎ ⴷ ⴰⵔⴳⴰⵣ ⵉⴷⵊⴰ. ( ⴰⴷ ⵉⵚⵚⵓⴷⴰⵎ ⵉⵅⴼ ⵉ ⵢⵉⵎⵎⴰⵙ ), ⵃⴹⴰ ⵉⵅⴼ ⵏⵏⵎ ⴰ ⵉⵎⵎⴰ. ⵉⵎⵎⴰⵙ: ⵖⴰⵔ ⵔⵓⵃ. ⵃⴹⴰ ⵛⴽ ⵉⵅⴼ ⵏⵏⵛ ⵣⵉ ⵜⴼⵉⵖⵔⴰ ⵜⴰⴷⵔⵖⴰⵍⵜ. ⴰⵔⴳⴰⵣ: ⵎⴰⵏ ⵜⴼⵉⵖⵔⴰ? ⵉⵎⵎⴰⵙ: ⵜⵏⵏⵉ ⵉ ⵖⴰⵔⴽ ⴷⴳ ⵓⵅⵅⴰⵎ. ⴰⴷ ⵉⴼⴼⵖ ⵓⵔⴳⴰⵣ, ⴰⴷ ⵉⵊⵊ ⵉⵎⵎⴰⵙ ⴷⵉ ⵜⵣⵢⴰⵡⵜ. ⴷⴳ ⵓⵅⵅⴰⵎ. ⴰⵔⴳⴰⵣ ⴷ ⵜⵎⵟⵟⵓⴹⵜ ⵏⵏⵙ, ⵙⴻⵙⵙⵉⵏ ⴰⵜⴰⵢ. ⵜⴰⵎⵟⵟⵓⴹⵜ: ⴰⵀ ..., ⵛⵃⴰⵔ ⵢⵉⵣⵉⴹ ⵡⴰⵜⴰⵢ ⴰⵎⵉ ⵔⵓⵅⴰ ⵔⵀⵏⴰ. ( ⴰⴷ ⵜⵙⵓ ⵣⵉ ⵔⴽⴰⵙ ). ⴰⵔⴳⴰⵣ: ⵉⵏⵉ ⴰⵎⵉ ⵡⴰⵍⵓ ⵉⵎⵎⴰ. ⵜⴰⵎⵟⵟⵓⴹⵜ: ⵄⴰⴷ ⵜⵙⵙⴰⵡⴰⵍⴷ ⵅⴼ ⵉⵎⵎⴰⵛ. ⵔⵓⵅⴰ, ⵙⵉⵡⴰⵍ ⵅⴰⴼⵏⵖ ⴰⵔⴳⴰⵣ: ⵎⴰⵢⵉⵎⵉ ⵏⵛⵛⵉⵏ? ⵜⴰⵎⵟⵟⵓⴹⵜ: ⵉⵡⴰ ⵉⵅⵙ ⴰⴷ ⵜⴽⴰⵎⵔⴷ ⵎⵉⵏ ⵜⴰⴱⴷⵉⴷ. ⴰⵔⴳⴰⵣ: ⵎⵉⵏ ⴱⴷⵉⵖ? ⵎⵉⵏ ⵖⴰⵔ ⴽⵎⵔⴰⵖ? ⵜⴰⵎⵟⵟⵓⴹⵜ: ( ⵙ ⵔⴰⴱⵀⵓⵜ ) ⴰⴷ ⵜⴰⵔⵉⴷ ⴰⵅⵅⴰⵎ ⴰ ⵙ ⵢⵉⵙⵎ ⵉⵏⵓ? ⴰⵔⴳⴰⵣ: ( ⴰⴷ ⵉⵙⵙⴰⵔⵙ ⵔⴽⴰⵙ ) ... ⵎⴰⵛⴰ ... ⵎⴰⵛⴰ.. ⴰⵅⵅⴰⵎ ⵏ ⵢⵉⵎⵎⴰ.! ⵜⴰⵎⵟⵟⵓⴹⵜ: ⵎⴰ ⵜⵇⵇⵉⵎ ⵄⴰⴷ ⵛⴰ ⵏ ⵢⵉⵎⵎⴰⵛ? ⵜⵉⵔⵉ ⵉⵛⵛⵉ ⵜⵜ ⵓⵖⵉⵍⴰⵙ? ( ⵙ ⵔⴱⵀⵓⵜ ) ⵓ ⵄⴰⵡⴷ, ⴰⴷ ⴰⵢⵉ ⵜⴰⵔⵉⴷ ⴰⵢⵢⴰⵔ ⵙ ⵢⵉⵙⵎ ⵉⵏⵓ ⴰⵔⴳⴰⵣ: ⵎⴰⵛⴰ ⴰⵢⵢⴰⵔ ⵏ ⵢⵉⵎⵎⴰ! ⵜⴰⵎⵟⵟⵓⴹⵜ: ⵓⵀ ⵓⵀ, ⵎⴰⵏⵉ ⵜⴷⵊⴰ ⵢⵉⵎⴰⵛ? ( ⴰⴷ ⵜⴱⵉⴷ, ⵜⵅⵢⵢⵉⵇ ) ⵎⴰⵔⴰ ⵜⴰⵣⵣⵓⴷ ⴰⴷ ⴽⵉⵛ ⵇⵇⵉⵎⵖ ⴳⴳ ⵎⵉⵏ ⴷⴰⵛ ⵏⵏⵉⵖ. ⴰⵔⴳⴰⵣ: ⵢⴰⵎ, ⵎⴰⵕⵕⴰ ⵎⵉⵏ ⵜⵅⵙⴷ ⵜⴳⴳⵖ ⴰⵎ ⵜ? ⵜⴰⵎⵟⵟⵓⴹⵜ: ⵔⵓⵅⴰ, ⴰⵣⵣⵓⵖ ⵎⴰⵕⵕⴰ ⴰⴷ ⵢⵉⵔⵉ ⴷⴳ ⵓⴼⵓⵙ ⵉⵏⵓ. ⴰⵔⴳⴰⵣ: ( ⵙ ⵜⴰⵢⵔⵉ ) ⵚⴰⴼⵉ! ⴰ ⵜⴰⴷⴱⴰⵔⵜ ⵉⵏⵓ. ⵎⴰⵕⵕⴰ ⴰⴷ ⵜ ⴳⴳⵖ ⴰⴷⵓ ⴼⵓⵙ ⵏⵏⵎ. ⵎⴰⵛⴰ, ⴷⴳ ⵓⵎⵣⵡⴰⵔⵓ, ⵉⵅⵙⵙⴰ ⵏⵖ ⴰⴷ ⵏⵜⴰⴱⴱⴰⵜ. ⵜⴰⵎⵟⵟⵓⴹⵜ: ⵎⵉⵏ ⵖⴰ ⵏⵜⴱⴱⴰⵜ? ⴰⵔⴳⴰⵣ: ( ⴰⵎ ⵉⵙⵏⵀⴰⵣⴰ ⴼⵓⵙ ) ⵉⵎⵎⴰ, ⵉⵅⵙ ⴰⴷ ⵜⵉⵔⵉ ⵜⵎⵎⵓⵜ ⵎⴰⵃⵉⵏⴷ ⵓⵔ ⵅⴰⴼⵉ ⵉⵇⵇⴰⵔ ⵛⴰ! ⵉⵊⵊ ⵎⴰⵏⴰ ⵢⴰ. ⵓⵛⵛⴰⵢⵉ ⴷ ⵓⵣⵣⴰⵍ. ⵜⴰⵎⵟⵟⵓⴹⵜ: ( ⴰⴷ ⵜⴱⴱⵉⴷ ) ⵎⴰⵢⵉⵎⵎⵉ ⵓⵣⵣⴰⵍ? ⴰⵔⴳⴰⵣ: ⴰⴷ ⵔⴰⵃⵖ ⴰⴷ ⵣⴰⵔⵖ ⵉⵎⵎⴰ. ⵎⴰⵔⴰ ⵓⵔ ⵜⵎⵎⵓⵜ ⴰⵙ ⵖⴰⵔⵙⵉⵖ ⵎⵃⵏⴷ ⴰⴷ ⵣⵣⴰⵢⵙ ⵏⴰⵀⵏⴰ ⴳⵉ ⵜⵡⴰⵔⴰ. ⵜⴰⵎⵟⵟⵓⴹⵜ: ( ⴰⴷ ⴰⵙ ⵜⵓⵛ ⵓⵣⵣⴰⵍ ) ⴰⵖⴰⵛ. ⵎⴰⵛⴰ, ⴷⵡⵔ ⴷ ⴷⵖⵢⴰ. ⴰⵔⴳⴰⵣ: ( ⴰⴷ ⵉⵙⵙⵓⴷⵎ ⴼⵓⵙ ⵏ ⵜⵎⵟⵟⵓⴹⵜ ⵏⵏⵙ ) ⵡⴰⵅⵅⴰ. ⴰⴷ ⵉⴼⴼⵖ ⵓⵔⴳⴰⵣ. ⴷⵉ ⵜⴰⴳⴰⵏⵜ. ⴰⴷ ⵢⴰⴷⴼ ⵓⵔⴳⴰⵣ, ⴰⴷ ⵉⴱⴷⴷⵉⵍ ⴰⵕⵕⵓⴹ, ⴰⴷ ⵉⵔⵃⵃⴼ ⵉ ⵡⵓⴷⵎ ⵃⵓⵎⴰ ⵓⵔ ⵜⵄⵇⵇⵉⵔ ⵢⵉⵎⵎⴰⵙ. ⵉⵎⵎⴰⵙ, ⵄⴰⴷ ⴷⵉ ⵜⵣⵢⴰⵡⵜ, ⵜⴻⵜⵜⵔⵓ. ⴰⵔⴳⴰⵣ: ⵎⴰⵢⵉⵎⵎⵉ ⵜⴻⵜⵜⵔⵓⴷ ⴰ ⵍⴰⵍⵍⴰ? ⵉⵎⵎⴰⵙ: ⵜⵜⵔⵓⵖ ⵅⴼ ⵎⴻⵎⵎⵉ. ⴰⵔⴳⴰⵣ: ⵎⵉⵏ ⴷⴰⵎ ⵉⴳⴳⴰ? ⵎⴰ ⵢⵉⵏⴷⴰⵔ ⵉⵛⵎ ⴷⴰ? ⵉⵎⵎⴰⵙ: ⵉⵊⵊⴰ ⵉⵢⵉ ⴷⴰ ⵓⵛⴰ ⵢⵓⴳⵓⵔ. ⴰⵔⴳⴰⵣ: ⵀⵉⵢⴰ ⵎⴻⵎⵎⵉⵎ ⴰ ⴷ ⴰⵄⴼⴼⴰⵏ.? ⵉⵎⵎⴰⵙ: ⵎⴻⵎⵎⵉ ⵉⵛⵏⴰ, ⵓⵔ ⵉⴷⵊⵉ ⵓⵔ ⵉⵜⵉⵍⵉ. ⴰⵔⴳⴰⵣ: ⵏⵜⵜⴰ, ⵉⵔⵓⵃ ⵉⵏⴷⴰⵔⵉ ⵛⵎ!?. ⵉⵎⵎⴰⵙ: ⵓⵔ ⵉⴷⵊⵉ ⴷ ⴰⵕⵕⴰⵢ ⵏⵏⵙ. ⵏⵛ, ⵙⵎⵃⵖ ⴰⵙ. ⴰⵔⴳⴰⵣ: ⵉ ⵎⴰⵢⵉⵎⵎⵉ ⵜⴻⵜⵜⵔⵓⴷ? ⵉⵎⵎⴰⵙ: ⵜⵜⵔⵓⵖ ⵅⴰⴼⵙ ⵎⴰⵛⵉ ⵅⴰⴼⵉ. ⴰⵔⴳⴰⵣ: ⵎⴰⵢⵉⵎⵎⵉ? ⵉⵎⵎⴰⵙ: ⵡⴰ, ⴷ ⴰⵙⵉⴼ ⵏ ⵉⵖⵉⵍⴰⵙⵏ. ⴳⴳⵯⴷⵖ ⴰⴷ ⵢⵉⵔⵉ ⵉⵛⵛⵉⵜ ⵛⴰ ⵏ ⵓⵖⵉⵍⴰⵙ. ⴰⵔⴳⴰⵣ: ⵓⵔ ⵜⴳⴳⵯⴷ. ⵉⵎⵎⴰⵙ: ⵄⴰⵡⴷ, ⵜⵓⵖⴰ ⴼⴼⴰⵔⵖ ⵛⵡⴰⵜ ⵏ ⵜⵎⵏⵢⴰⵜ. ⵎⵔⵉ ⵖⴰⵔ ⴷⴰⵙ ⵏⵏⵉⵖ ⵎⴰⵏⵉ. ⴰⵔⴳⴰⵣ ⴰⴷ ⵉⵄⴰⵔⵔⴰ ⵅⴼ ⵓⴷⵎ ⵏⵏⵙ. ⴰⴷ ⵉⵢⵙⵉ ⵉⵎⵎⴰⵙ ⵙⴳ ⵜⵣⵢⴰⵡⵜ, ⴰⴷ ⴰⵙ ⵉⵙⵙⵓⴷⵎ ⵉⵅⴼ, ⴰⴷ ⵜⵜ ⵉⵔⴱⵓ. ⵉⵎⵎⴰⵙ: ⵎⴰⵏⵉ ⴰ ⵎⴻⵎⵎⵉ.? ⴰⵔⴳⴰⵣ: ⵖⵔ ⵓⵅⵅⴰⵎ ⵏⵏⵎ. ⵉⵎⵎⴰⵙ: ⵍⵍⴰ ⴰ ⵎⴻⵎⵎⵉ. ⵏⵏⵛ ⵊⵊ ⴰⵢⵉ ⵖⵔ ⴷⵉ ⵛⴰ ⵏ ⵓⵎⵛⴰⵏ, ⵛⴰⴽ, ⵔⵓⵃ ⵖⴰⵔ ⵜⵎⵟⵟⵓⴹⵜ ⵏⵏⵛ. ⴰⵔⴳⴰⵣ: ⴰ ⵉⵎⵎⴰ, ⴰ ⵛⵛⵎ ⴷ ⵔⴰⴷⵊ ⵏ ⵓⵅⵅⴰⵎ. ⵓⵎⵉ ⵓⵔ ⵉⵄⵊⴱ ⵔⵃⴰⵔ, ⵏⵜⵜⴰ ⵉ ⵖⴰ ⵢⴰⴼⵖⴰⵏ. ⴰⵔⴳⴰⵣ, ⴰⴷ ⵢⴰⵔⴱⵓ ⵉⵎⵎⴰⵙ, ⴰⴷ ⵢⵓⵢⵓⵔ ⴰⵎ ⵉⵜⵜⵖⴰⵏⵏⴰⵊ: ( ⴰⵖⵏⵏⵏⵉⵊ: " ⵉⵎⵎⴰ ⵉⵏⵓ ⵉⵄⵉⵣⵣⵏ " ) |
